
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin
 
Tiranë më, 11.05.2015				       	             Dokument parlamentar

RAPORT
PËR PROJEKTLIGJIN “PËR RATIFIKIMIN E AKTEVE DHE DOKUMENTAVE TË KONGRESIT TË 25-TË TË BASHKIMIT TË PËRBOTSHËM POSTAR, DOHA, 2012””

Komisioni për Veprimtaritë Prodhuese, Tregtinë dhe Mjedisin, në cilësinë e komisionit përgjegjës, mori në shqyrtim propozimin e projektligjit “Për ratifikimin e akteve dhe dokumentave të Kongresit të 25-të të Bashkimit të përbotshëm Postar, DOHA, 2012”, në mbledhjen e datës 11 maj 2015.

E ftuar në komision për të prezantuar projektligjin dhe për të dhënë shpjegime për pyetjet e deputetëve ishte e pranishme përfaqësuesja e Ministrisë për Inovacionin dhe Administratën Publike.

Projektligji i propozuar vjen në vijim të praktikave të ndjekura pas çdo Kongresi të UPU-së dhe është në përmbushje të angazhimeve që Shqipëria ka si anëtare e kësaj organizate. Qëllimi i tij është ratifikimi i ndryshimeve në dokumentet bazë të Bashkimit të Përbotshëm Postar (UPU), të miratuara nga Kongresi i Bashkimit të Përbotshëm Postar, zhvilluar në Doha në vitin 2012. 

UPU-ja është organizata ndërkombëtare për shërbimin postar, filial i OKB-së, themeluar në vitin 1874 dhe ka, aktualisht, 192 vende anëtare ku aderon edhe Shqipëria.

Ndryshimet në Konventën e UPU-së, në pjesën më të madhe përfshijnë ndryshime të karakterit redaksional, me qëllim harmonizimin e terminologjisë me pjesën tjetër të dokumenteve të UPU-së dhe rregulloret e shërbimit postar, shtimin e përkufizimeve për terma të reja, si dhe përmirësimin e rregullave për shërbimin ndërkombëtar të postave, për personat e verbër, kërkesa shtesë për përputhshmërinë teknike të pajisjeve në zbatimin e teknologjive të reja për prodhimin e pullave postare, koordinimin e masave në nivel ndërkombëtar për sigurinë në shërbimin postar etj.

Ndryshimet në aktet që ratifikohen, duke qenë të një natyre tepër teknike nuk shoqërohen me efekte financiare për buxhetin e shtetit. Ato rregullojnë vetëm marrëdhëniet midis administratave të vendeve anëtare të ndryshme të botës dhe operatorëve postarë të përcaktuar.

Institucionet të cilat ngarkohen me zbatimin e këtij projektligji janë ministri përgjegjës për komunikimet elektronike dhe postare, AKEP-i dhe operatorët publikë postarë.

[bookmark: _GoBack]Gjatë diskutimit nen për nen të projektligjit, komisioni, pasi u njoh dhe me vërejtjet e komisionit për Çështjet Ligjore, Administratën Publike dhe të Drejtat e Njeriut, u shpreh dakord me to dhe i paraqet si më poshtë:

· Në nenin 1, tek paragrafi i parë, pas fjalëve “si më poshtë” të shtohen fjalët “ sipas teksteve bashkëlidhur këtij ligji”. 


Në përfundim të diskutimeve, Komisioni u shpreh dakord për kalimin e këtij projektligji për miratim në seancë plenare

